hemelruim | My klaskamer - idees en gedagtes uit 'n juffrou se pen
pantoffeldag	nuwe kwartaal	hemelruim	Julie 13, 2013	Juffer	afrikaans	hemelruim, planeet, planete, ruimte, son, sonnestelsel, sterrestelsel	1 Kommentaar	Die aarde (luister)
Iemand het onlangs navrae gerig in verband met ‘n ruimte-/musiek-les. Ek het lanklaas musiek gegee en slaan nou heeltemal toe. Aspekte waaraan ‘n mens kan dink is seker instrumente om planete en sterre voor te stel. Sterre laat my dink aan klokkies en ‘n xilofoon – hoë note. Planete is weer groot en swaar…wat van lae note op ‘n klavier en dromme? Behandel dan ‘n eenvoudige liedjie soos “Twinkle, twinkle, Little Star” en gebruik die instrumente in ‘n slagorkes. “Mannemarak” is ‘n ou bekende, maar mag dalk moeilik wees om met musiekinstrumente te begelei. Lesson Plans het verskeie Engelse liedjies – as ‘n mens musiek en EAT kan integreer.
Maak ‘n collage-agtergrond deur groot velle swart papier plat in ‘n sonnige area te laat lê. Spuit dit met ‘n flou bleikmiddeloplossing. Die sproei behoort fyn wit spatsels te maak. Gebruik stervormige koekiedrukkers en los sterkaartjies om oral op die droë papier te laat lê. Na ‘n dag of twee in die son, sal die papier bleik en sterretjies onder die vorms los. Begin vroegtydig met hierdie projek. Gebruik die swart vel as agtergrond of sny letters daaruit – vir jou aansteekbord.
As jy die bogenoemde agtergrond vir die kleingoed wil gee om te maak, sou ek die water eerder met wit waterverf meng.
Verskaf ronde stensils of deksels van verskillende groottes om planete na te trek. Indien die outjies sukkel om die stensils vas te druk en jy nie die vetkolle van wondergom wil hê nie, kan jy vooraf gedrukte planete gee om in die kleur. Gebruik vetkryt of pastelle en verf bo-oor met voedselkleursel. Knip dan uit.
Sny ‘n ekstra groot sirkel vir die son uit of gebruik ‘n papierbord. Verf met heldergeel en skakerings van oranje verf. As jy voedselkleursel gebruik, behoort die kleure in mekaar te vloei. Dit kan ‘n mooi effek gee.
Kombineer die onderskeie planete en son bo-op die swart agtergrond, maar lig dit met stukke polistereen of double sided tape.
Sterre Maak ‘n flitslig-sterkonstellasie. Gebruik ‘n buisvorm waarin jou flitslig sal pas – soos ‘n Pringle-houer. Vergroot die sirkels na die die verlangde grootte, druk op karton en sny uit. Druk gate deur die kolle. Om dit makliker te hanteer, kan jy ‘n keep aan die kant van die buis sny/saag (na aan die een eindpunt). Laat sak dan die onderskeie sirkels in die keep en skakel die flits aan die anderkant van die buis aan. Siedaar! Sterre om teen die muur of dag te skyn.
Gebruik ‘n sterpons om gate uit foelie of swart papier te druk. Gebruik die los sterre in latere kuns- of telwerk en plak die oorblywende papier oor flitse en gloeilampies. Sit dit in die lees- en fantasiehoekies neer vir lekker speel.
Bou konstellasies met vuurhoutjies of halwe strooitjies. Plak op ‘n swart agtergrond. As jy glimverf (glow in the dark) kan kry, kan jy die strooitjies vooraf daarin week.
Hemelruim in ‘n fles. Meet ‘n stuk tinfoelie om in ‘n fles te pas (dalk ‘n fles vir elkeen?) en prik dit vol gate met skerp potlode of tandestokkies. Voer die fles daarmee uit en plaas ‘n teeligkersie in die fles. Ouer kinders kan dalk ‘n gloeilampie binne-in die deksel monteer as deel van ‘n tegnologieles.
Verbind sterre (dot-to-dot) as deel van ‘n oog-hand koördinasietaak. As jy gate in die oorspronklike papier druk en oor ‘n ou polistereenbordjie plaas, kan ‘n mens gate druk en sterrestelsels met wol deur ryg.
Laat die outjies sterretjies op swart papier plak en met ‘n wit pastel verbind. ‘n Mens kan natuurlik klanke hersien deur dit met potlood op die swart vel te skryf. Die kleingoed plak dan sterre by die begin- en eindpunte…en trek die letters na met pastelle.
Bou sterre met roomysstokkies. Plak twee driehoeke bo-op mekaar. Versier dit dan met glimstroke, blinkers of foelie. Hang die dak vol sterre.
Maak soutklei aan en vermeng dit met blinkers. Rol uit laat die outjies vorms met ronde, sekelmaan- en sterdrukkers uit druk. Druk ‘n gat met ‘n tandestokkie deur voordat dit droog word. Hang dit later aan ‘n “wasgoedlyn” op. Vir ekstra glans kan ‘n mens kersliggies om die wasgoedlyn draai – ‘n melkweg😉
Maak speelklei aan en kleur dit lekker donker (bv. skoon blou voedselkleursel). Vermeng met poeierfyn blinkertjies.
Bak en brou sterre koekies. Druk groot sterre met ‘n koekiedrukker uit en druk ‘n kleiner sterretjie in die middel uit. As julle kans sien, kan ‘n mens dié gat met ‘n harde lekker (soos Sparkles) vul en bak. Die lekker sal smelt en die ruimte vul.
Druk twee stelle planeetkaarte uit om speletjies soos “snap” of ‘n geheuespel mee te speel. Onthou dat Pluto nie meer ‘n planeet is nie en dat ‘n mens dit eerder kan uit haal.
Ruimtemanwoorde (Engelse woordkaartjies)
Engelse hemelruim raaiselkaarte om te lees en te pas.
Gebruik muurpapiergom, tou (of wol) en opgeblaasde ballonne (van verskillende groottes). Week die tou in die gom en begin dit dan om die ballon wentel – kruis en dwars, hoog en laag, heen en weer. Dit gaan lank neem (oornag) om droog te word, maar behoort ‘n stywe, ronde vorm te maak. Sodra dit droog is kan ‘n mens die ballon bars. Hang die planete aan ‘n “wasgoedlyn” op. Eksperimenteer deur kleursel by die gom te voeg of deur die droë planete met spuitverf te kleur. As die outjies in groepe werk, kan elke groep ‘n sterrestelsel later aan ‘n hanger hang. Verdeel dus die klas in groepe van 9 en laat die onderskeie “planete” en sonne saam by stasies werk. Sodra die ballonne klaar is, kan elkeen sy kunswerk na die groepe terug neem.
Maan (klik vir verskeie idees)
Meng dikkerige waterverf (pastadik) in geel, ligte en donker oranje. Laat die outjies dan sponsies gebruik om drukwerk op papierborde of groot sirkels te doen. Laat die kleure droog word voordat ‘n nuwe kleur bygevoeg word of sorg dat daar genoeg sponse is – om vermenging te verhoed. (Die sponsies in pillebotteltjies is ideaal.) As die sirkel geknip moet word, is dit beter om eers die drukwerk te doen – ‘n mooier effek.
Hemelruim inligting vir die juffrou, vir ouer leerders, die klaskamer en ‘n storie. Deel gerus met ander:Click to share on Twitter (Opens in new window)Share on Facebook (Opens in new window)Click to email (Opens in new window)Click to share on Pinterest (Opens in new window)Click to print (Opens in new window)Like this:Like Loading...
Jul 13, 2013 @ 19:59:36	Oulike idee
pantoffeldag	nuwe kwartaal	E-pos subskripsies